巴陵早秋寄荆州崔司馬吏部閻功曹舍人
作者：賈至
朝代：唐

paragraphs: 謫居瀟湘渚，再見洞庭秋。
極目連江漢，西南浸斗牛。
滔滔盪雲夢，澹澹搖巴丘。
曠如臨渤澥，窅疑造瀛洲。
君山麗中波，蒼翠長夜浮。
帝子去永久，楚詞尚悲秋。
我同長沙行，時事加百憂。
登高望舊國，胡馬滿東周。
宛葉徧蓬蒿，樊鄧無良疇。
獨攀青楓樹，淚灑滄江流。
故人西掖寮，同扈岐陽蒐。
差池盡三黜，蹭蹬各南州。
相去雖地接，不得從之遊。
耿耿雲陽臺，迢迢王粲樓。
跂予暮霞裏，誰謂無輕舟。